Victoria Velasquez (EL), 2022-06-07:
Tak for det, formand.
Tak for at tage initiativ til, at vi sammen kan lave den her fælles forespørgselsdebat.
Det gælder især, når det er, at så mange unge mennesker, studerende, går rundt med ondt i maven, hjertebanken, har søvnproblemer eller føler sig ensomme, for så er det et wakeupcall for samfundet.
Det er helt tydeligt, at der er noget, som er forkert, og som der skal handles på.
Det er rigtig, rigtig mange unge, det drejer sig om, og det kommer til udtryk i alle dele af uddannelsessystemet og i samfundet generelt, bl.a. også, og det er omdrejningspunktet for den her forespørgselsdebat, på de videregående uddannelser.
Andelen af studerende med psykisk mistrivsel er steget, og den er steget over de sidste par år, også før coronapandemien.
Vi kan se, at hver tredje blandt de nye studerende føler sig meget presset, og at mere end hver tredje oplever at føle sig ensom på studiet, og udviklingen er kun gået den forkerte vej.
I efteråret 2020 under coronapandemien var det næsten halvdelen af de studerende, som følte sig ensomme på studiet, og de nyeste tal efter coronakrisen er også alarmerende.
De nye tal fra Den Nationale Sundhedsprofil her fra 2021 viser, at der er et markant fald i unges mentale sundhed.
34 pct. af unge kvinder mellem 16 og 24 år og 21 pct. af mænd i samme alder har et dårligt mentalt helbred.
Sammenlignet med den seneste sundhedsprofil er mistrivslen altså steget 8 pct. for begge køn.
Tallene viser også, at 52 pct. af unge kvinder mellem 16 og 24 år rapporterer om højt stressniveau, og det samme gælder for 31 pct. af de unge mænd.
Det er alt, alt for mange, og det bliver vi nødt til at tage alvorligt.
Jeg vil blot nævne et par eksempler på det: Der er det firkantede karakterkrav for at kunne komme ind på uddannelserne.
I 2021 har udeboende studerende set, hvordan de har fået knap 5.000 kr. mindre om året, og det er ikke, fordi su'en var særlig høj i forvejen, og rigtig mange bruger størstedelen af deres su på at betale deres husleje.
Der er et økonomisk system på uddannelsesinstitutionerne, som vi også har berørt i nogle af spørgsmålene i dag, der presser på, for at institutionerne skal presse de studerende endnu hurtigere igennem, hvis det er, de studerende bliver forsinket; og der er rigtig mange gode grunde til at blive forsinket, hvilket der på ingen måde er nogen fleksibilitet til at der kan blive taget hensyn til.
Det er rammerne for uddannelserne.
Uden om det ser vi stigende bolig- og fødevarepriser, en ophobet coronagæld fra nedlukningerne, hvor mange mistede deres studiejob og ikke kunne få økonomisk hjælp.
Oven i det ser vi nu ind i, at vi i overmorgen nok kommer til at være vidne til, at et flertal herinde kommer til at skære i dimittendsatsen.
Og jeg kan også godt være bekymret for, om der er nogle, der går og overvejer, om retskravet skal blive fjernet, som Reformkommissionen er kommet med som forslag.
Det vil betyde, at de medstuderende bliver gjort til hinandens konkurrenter, og det er også med til at presse trivslen.
Alle de her ting sat sammen er selvfølgelig med til at gøre billedet kompleks, men de gør også, at man bliver presset fra flere forskellige sider, både på uddannelserne og på de generelle rammer, der er for et ungeliv.
Og det er altså en vigtig pointe, synes vi, når det er, man taler om det, for selvfølgelig har dårlig økonomi, boligsituation en betydning for, at man har overskud til at kunne fordybe sig i sine studier.
Vi skal skabe de allerbedste uddannelser og studiemiljøer, men det kan ikke stå alene, for hvis ikke de unge har et sted, hvor de har råd til at bo, og skal arbejde enormt meget ved siden af deres studier, kan man heller ikke være ordentligt til stede på sin uddannelse.
Så opsummerende vil jeg sige, at vi simpelt hen skal stoppe med at lægge snubletråde for de unge, for sagen er den, at de unge er stærke og initiativrige.
De unge er kommet gennem coronakrisen med fjernundervisning og isolation; de er kommet igennem et årti med nedskæringer på uddannelse og stigende ulighed, og de er ovenikøbet gået forrest i kampen for klimahandling og en retfærdig verden.
Det er inspirerende, og det skal vi bakke op om i stedet for at spænde ben.
Tak for det.